Saara Turunen kirjoitti romaanin siitä, kuinka HS:n kritiikki romautti aloittelevan kirjailijan – Nyt Antti Majander vastaa, vähättelikö hän nuoren naisen kokemuksia

Saara Turusen romaanin kertoja kokee sivullisuutta naisten roolista ja miesten kirjallisuuselämästä. HS:n toimittaja löysi teoksesta itsensä.

”Päätän, etten koskaan antaisi hänelle anteeksi tätä”, Saara Turunen kirjoittaa kuukausi sitten ilmestyneessä teoksessaan Sivuhenkilö.

Sivuhenkilö on tilitystä siitä, millaiseen epätoivoon ja kitkeryyteen Turusen esikoisteoksen Rakkaudenhirviö saama kritiikki maan suurimmassa päivälehdessä romautti aloittelevan kirjailijan. Kriitikko ei ymmärtänyt esikoisteoksen pointtia siitä, miten miehisten normien ja porvarillisen pärjäämistavallisuuden paine sortavat nuorta naista muottiin, jota hän ei tunnista omakseen.